Steve Hofmeyr op herstelpad van Covid-19Steve Hofmeyr het Maandag sy aanhangers gerusgestel dat hy vir die eerste keer beter voel sedert hy 16 dae gelede positief vir Covid-19 getoets het (Foto: Steve Hofmeyr, Facebook) Steve Hofmeyr het Maandag sy aanhangers gerusgestel dat hy vir die eerste keer beter voel sedert hy 16 dae gelede positief vir Covid-19 getoets het. Dié gewilde Afrikaanse sanger beskryf die twee weke as die “benoudste weke in sy lewe”. Hofmeyr het op sy Facebookblad geskryf hoewel hy nog swak is, begin sy gesondheid darem nou ŉ wending ten goede neem. Hy sê sy bloeddruk, koors, yster- en suurstofvlakke lol steeds en sy smaak en reuk is nog nie terug nie. Hy vertel dat sy eetlus ook nog heeltemal aangetas is. Hofmeyr vertel dat die agt meter badkamer toe hom nou nog uitput en dat hy suurstof nodig het wanneer hy terugkeer na sy bed. Maroela Media het vroeër berig dat Covid-19 Hofmeyr binne 48 uur sedert sy positiewe uitslag vir die koronavirus platgetrek het. Hy het vertel dat hy swak suurstoftellings, kouekoors, hoë temperature, nierpyn, duiseligheid en hoes as simptome ervaar het. Hofmeyr het Maandag sy vrou, Janine, geloof dat sy so mooi na almal in die huis omgesien het terwyl sy self siek was. “Self siek het sy nog omgesien na alles, kos gemaak, Romy-lee opgepas en in die buitekamer omgesien na ons huishulp, wat ook Covid-19 het,” skryf Hofmeyr. “Sy was om die uur daar en het my stap vir stap deurgedra. Soms letterlik. En hoe meer sy ander dien, hoe mooier word sy,” skryf Hofmeyr. Hofmeyr het ook almal bedank wat hom in hierdie tyd ondersteun het. Hy sê hy het elke boodskap wat mense vir hom gestuur het, gelees. “Ek het tyd gehad. Duisende goeie, sinvolle notas. Ag, net om te weet ek was nooit alleen nie. Baie dankie. Dis duidelik dat 80% van die mense wat Covid-19 kry, skaars hoes en eintlik voort kan gaan met hul daaglikse aktiwiteite. Die res van ons skuif na die bodem van die hel toe.” Hofmeyr sê daar was selfs twee aande waartydens hy in “sy bedwelmde geestesoog” sy testament, kerk, eulogie en begraafplaas oorweeg het. Die sanger sê die virus het “ŉ lang swiepende stert” en dat hy goed gaan uitrus om gereed te wees vir die konserte en ŉ “jagtrippie” wat voorlê.